
Tara Pammi kan ikke huske noe øyeblikk hvor hun ikke har vært oppslukt av en bok – særlig en romantisk bok, som var mye mer spennende enn lærebøker i matematikk da hun gikk på skolen. Mange år senere gjorde Taras fantasi og kjærlighet til det skrevne ord det klart hva hun egentlig ønsket å arbeide med. Nå setter hun alfahanner som tror at de vet alt, sammen med sterke kvinner som gjør den teorien til skamme og overrumpler dem fullstendig!


Til alle lesere som har bedt meg om å fortelle Valentinas historie.

Hun var kledd som en … en gatepike.

Nei, ikke akkurat en gatepike.

Ingen gatepiker han kjente, hadde stilen, elegansen og den naturlige ynden som preget hver eneste av hans kones bevegelser.

Hun lignet mer på en luksusprostituert.

Det tok Kairos Constantinou noen sekunder å skyve vekk forvirringen.

Dios. Av alle originale påfunn han hadde forventet at hans impulsive, temperamentsfulle kone skulle finne på, var ikke dette et av dem.

Da privatetterforskeren hans hadde informert ham om at han hadde oppsporet Valentina, og at hun ville være til stede i selskapet på Kairosʼ yacht, hadde han ikke blitt overrasket.

Valentina hadde alltid dominert selskapslivet i Milano.

Livlig. Sensuell. Som en vakker sommerfugl som svever fra blomst til blomst. I samme øyeblikk som broren hennes Leandro pekte henne ut for ham midt inni en klynge med menn, hadde Kairos fått lyst på henne.

Tre minutter etter at Leandro hadde presentert dem for hverandre, hadde han visst at han kom til å gifte seg med henne.

Hun hadde vært det beste Leandro kunne ha lokket med for å få ham til å inngå alliansen. Kairos ville få tilgang til de eksklusive, gamle alliansene som familien hennes, Conti-dynastiet, var en del av, og hun ville få en rik ektemann.

Ikke en eneste gang hadde han satt spørsmålstegn ved hvorfor Leandro hadde trodd at han trengte å hjelpe søsteren på den måten.

Det eneste Kairos hadde ønsket, var gevinsten – Valentina Conti.

Men etter en ukes ekteskap hadde han innsett at hans kone var alt annet enn et trofé.

Hun var temperamentsfull, uhyre sårbar og fryktelig impulsiv.

Det beste eksemplet på det var at hun hadde forlatt ham uten et ord for ni måneder siden.

Og at hun nå befant seg her.

Med et instinkt som hadde blitt finslipt blant gategjenger i Athen, noterte han seg tre russiske investorer som drev selskaper som så vidt holdt seg innenfor lovens grenser, en annen mann som var modell og en venn av Valentina, og i tillegg til Valentina fem kvinner som oppvartet dem.

Kvinner som hadde verdens eldste yrke. Ikke gatepiker, som noen av hans tidligste venner, men utvilsomt fra et eskortebyrå.

Og den som var mest utfordrende kledd, var Valentina i en tynn, gullfarget kjole.

Det tettsittende stoffet samlet seg ved brystene hennes og skapte en dyp utringning. Det presset opp de små brystene som han hadde kysset og sugd på mens hun vred seg under ham.

Så mye gyllen, silkemyk hud … Han strammet kjeven mens tre andre menn siklet over henne.

Men det var smilene hun sendte mennene, armene som hun gestikulerte med mens hun snakket, hvordan hun la en hånd på armen til Max og takket ham da han fylte glasset hennes igjen – det var det som fikk ryggraden hans til å stivne.

Muren av likegyldighet, som alltid hadde vært hans rustning, var hans eneste forsvar.

Nei, dette var bare begjær. Ikke noe mer.

Han hadde fortsatt desperat lyst på henne. Selv med det eksplosive temperamentet og de barnslige raserianfallene befant hun seg fortsatt under huden på ham.

Han trengte henne som kone i noen få måneder. Og så skulle han få henne ut av hodet. Ut av livet sitt.

Hvis Valentina Conti Constantinou hadde hatt noen illusjoner om at ektemannen hadde kommet for å oppnå en gjenforening mellom dem, hadde han lagt det håpet i grus i løpet av de første minuttene.

Det hadde vært ille nok å oppdage at ikke bare hadde vennen hennes Nikolai, som var fotograf og hadde overtalt henne til å bli med i selskapet, manipulert henne til å ta på seg et fryktelig smakløst antrekk, men at hun var omgitt av kvinner fra et eskortebyrå og menn som forventet å bli underholdt av dem.

Hun hadde stålsatt seg, fått Nikolai til å legge beslag på henne for kvelden og begynt å sjarmere russerne. Det eneste hun var god til. Hun hadde kanskje levd på nesten ingenting i månedsvis, men hun hadde stil og flere års erfaring i å spille den perfekte sosietetsdame, vel bevandret innen mote og politikk.

Inntil Kairos hadde dukket opp.

Hun nippet så vidt til en gin and tonic og nikket til noe Nikolai hvisket til henne mens hun smilte overstrømmende. Hun var sår i halsen etter all den falske latteren, og det gjorde vondt i brystet å måtte spille en uberørt sosietetsdame.

Hele henne gjorde opprør mot den påtatte roen hun hadde ikledd seg fra det øyeblikket Kairos satte foten på dekk. Hver celle i henne ønsket å dytte vekk kvinnen som prøvde å innynde seg hos ham.

Hun hadde lyst til å gjøre det klart for alle de andre at han var hennes.

Men han hadde aldri tilhørt henne.

Hun skalv på hendene, og isbitene i glasset hennes klirret.

Tina satte fra seg glasset og kjempet for å gjenvinne selvkontrollen.

Menn samlet seg rundt Kairosʼ venn Max for å få ham til presentere dem for Kairos, og det var som om den barske maskuliniteten hans var et innbydende kjærtegn til alle kvinner.

Dios mio, styrken i tiltrekningskraften hans traff henne som et knyttneveslag.

Den hvite skjorten hans strammet over de brede skuldrene, og brystkassen gikk over i en smal midje og slanke hofter. Harde, muskuløse lår ble etterfulgt av legger som før hadde gjort henne gal.

Håret var klippet i den korte frisyren han likte. Det rykket i fingrene hennes, for de husket hvordan det hadde vært å ta på det, og hun knyttet nevene. Blikket hans gled ned til hendene hennes og deretter langsomt og med eiermine oppover igjen.

De sølvgrå øynene dvelte ved bena hennes, noterte seg den korte kjolen, dvelte ved midjen hennes, beveget seg videre til brystene, deretter oppover halsen og stanset ved ansiktet.

Om han hadde strøket hendene over kroppen hennes med den utålmodigheten han alltid hadde før han mistet selvkontrollen, kunne hun ikke ha følt seg mer eiet. Med ett blikk styrtet han henne ut i lengsel og forventningsfullhet.

Hun skalv og glemte all smerten han hadde påført henne. Tina hevet trassig hodet.

Han hadde aldri likt at hun kledde seg utfordrende, og heller ikke den avslappede, nesten flørtende måten det falt naturlig for henne å snakke med andre menn på. De hadde kranglet mer enn én gang om kjolene hennes, håret hennes, skoene hennes, stilen hennes og til og med kroppen hennes.

En av blondinene hun hittil faktisk hadde likt – Stella med store pupper og enda bredere hofter – klappet ham lett på armen. Med et smil om munnen flyttet han blikket avvisende vekk fra Tina.

Med gråten i halsen så Tina raskt vekk før noen kunne se hvor skuffet hun følte seg.

For ni måneder siden ville hun ha gitt kvinnen en ørefik – hun krympet seg da hun kom på at hun hadde gjort det med svigerinnen Sophia under et raserianfall fremkalt av sjalusi og usikkerhet. Hun ville ha skreket, latt temperamentet få overtaket og bevist for alle, inkludert Kairos, hvor gal hun var etter ham.

For ni måneder siden ville hun ha latt følelsene styre hvert eneste ord og hver eneste handling.

For ni måneder siden hadde hun svevd i den tåpelige villfarelsen at Kairos hadde giftet seg med henne fordi han følte noe for henne, selv om han ikke hadde sagt det rett ut.

Men nei, han hadde giftet seg med henne som del av en allianse med broren hennes Leandro. Selv etter at hun fikk vite den bitre sannheten, kunne hun ha gitt ekteskapet en sjanse.

Men Kairos eide ikke noe hjerte selv og visste ikke hva han skulle gjøre med et hjerte som var overlatt i hans forvaring.

Hun hadde fornedret seg selv og lagt alle sine tanker og følelser for hans føtter. Og det hadde ikke vært nok.

Hun hadde ikke vært nok.

*

«Så du har virkelig kommet over den bistre mannen din?»

«Si», sa Tina automatisk, for deretter å ønske at hun ikke hadde sagt det.

Hun hatt gått under dekk under påskudd av å skulle på toalettet og hadde gjemt seg på det grå og blå soverommet. Nervene hennes var i ulage fordi hun hele tiden var så bevisst på Kairos.

Det var slitsomt å spille uberørt. Å skyve vekk lengselen, smerten og sinnet.

Men Nikolai hadde fulgt etter henne.

Selv om hun i løpet av de siste par månedene hadde forstått at Nikolai var harmløs, så var han beruset nå. Broren hennes Luca hadde for lenge siden lært henne at hun aldri burde stole på en beruset mann.

«Jeg skal ringe etter en drosje for deg», sa hun til Nikolai og tok mobiltelefonen opp av vesken.

Fra fotenden av sengen strakte Nikolai frem benet og gned skinnstøvelen mot den nakne leggen hennes. «Eller så kunne vi tilbringe natten her, mi amore. Nå som det er helt over mellom deg og den greske kjeltringen.»

Tina boret stiletthælen inn i leggen hans inntil han trakk seg unna med et svært lite maskulint hvin.

Hun hadde hodepine. Det siste hun trengte, var at Nikolai la an på henne.

«Kairos og jeg er ikke skilt. Dessuten er jeg ikke interessert i noe forhold», la hun til.

«Jeg studerte ham i kveld, cara mia. Han verdiget deg ikke et blikk. Som om dere var fremmede for hverandre. Han virket derimot temmelig interessert i den hora Stella.»

Det var typisk menn å bruke en kvinne og deretter slenge dritt om henne. Å, hvorfor hadde hun blitt med hit i kveld? «Per favore, Nik, ikke kall henne det.»

«Du kalte Claudia Vanderbilt mye verre ting fordi hun giftet seg med en seksti år gammel mann.»

Tina krympet seg av skam og anger.

Hun hadde gjort det.

Hun hadde vært privilegert og bortskjemt og hadde oppført seg ille. Nikolai burde forbli en del av livet hennes. Om ikke annet så kom han stadig til å minne henne om hvilken hurpe hun en gang hadde vært.

Valentina holdt mobilen opp i luften og gikk rundt i soverommet på jakt etter dekning. Hun ville bli værende der hvis hun dermed unngikk å se Kairos forlate selskapet med en av de andre kvinnene – ikke at han ville bli nødt til å betale for den fornøyelsen.

Nikolai kom nærmere. Valentina stivnet da han la hendene på hoftene hennes. Hun stanset de utforskende hendene hans. «Vær så snill, Nikolai. Jeg vil gjerne beholde den eneste vennen jeg har.»

«Du har virkelig forandret deg, Tina – fra en giftig slange til en …» Han la hodet på skakke, som om han tenkte seg grundig om. «Et uskyldig lam? En vakker gaselle?»

Christo, fyren måtte være skikkelig full når han kalte henne uskyldig.

Før Tina kunne skyve vekk hendene til Nikolai – hun hadde ikke lyst til å plante kneet i skrittet hans, slik Luca hadde lært henne – forsvant hendene hans. Tina kom aldri til å få vite om han skled på grunn av sin beduggede tilstand eller ble dyttet. Han traff sengen med en dump lyd, gled ned på gulvet og stønnet ynkelig.

Tina spant rundt og mistet pusten.

Kairos sto lent mot døren.

Han sto helt stille, men det virket som om roen skjulte lidenskap, vold og følelser.

Og likevel ingenting.

Følelsene bølget gjennom henne. Men akkurat som en bølge som blir brutt av den sterkeste demning, hadde Kairos nesten knust henne.

Hun satte seg på huk ved siden av Nikolai og strøk fingrene gjennom håret hans.

De sølvgrå øynene som boret seg inn i ryggen hennes, ga henne gåsehud. Bak seg hørte hun en lyd som lignet på en undertrykt ed. Hun ignorerte den, akkurat som hun prøvde å ignorere det bankende hjertet sitt.

«Hva gjør du?»

Det var ni måneder siden sist hun så ham. Ni måneder siden han hadde sagt noe til henne. Håpet om at han ville oppsøke henne, hadde sluknet etter den første måneden. Hun svelget for å gjøre stemmen stødig. «Jeg sjekker om han har fått en kul.»

«Hvorfor det?»

Hun snøftet. «Fordi han er vennen min, og jeg bryr meg om hva som skjer med ham.»

Tina kikket ned på det pene ansiktet til Nikolai og sukket. Han var vennen hennes.

Da hun kom tilbake til Milano fra Paris med halen mellom bena, klar til å innrømme nederlag, hadde han skaffet henne en jobb på laveste nivå i et moteagentur og ordnet det slik at hun fikk dele en bitte liten toromsleilighet med fire andre jenter.

Ikke for å være snill, men fordi han ønsket å se henne ydmyket og nyte at det hadde gått dårlig for henne. Kanskje til og med komme i buksene på henne.

Uansett motiv var Nikolai den eneste som hadde hjulpet henne, og den eneste som ikke hadde ledd av de patetiske forsøkene hennes.

I motsetning til mannen bak henne, hvis spottende latter til og med nå gikk henne på nervene. «Du har ingen venner. I hvert fall ingen ekte venner. Overfladiske kvinner søker mot deg for å få godkjent klærne og skoene sine. Menn søker mot deg fordi de …»

Det var sant, hvert eneste ord.

Men det gjorde vondt.

«Ikke legg skjul på noe nå, Kairos», sa hun.

«Fordi de tror at du kommer til å være vill og lidenskapelig i sengen. At sexen vil være preget av din labilitet og mangel på selvbeherskelse. Når din venn her får det som han vil, kommer han til å være ferdig med deg.»

Hvis hun hadde vært i tvil om hva han syntes om henne, hadde han akkurat gjort det klart.

Hun hadde forelsket seg i en mann som syntes hun dugde til å ha sex med og ikke noe annet.

Hun fikk trang til å slå tilbake. «Jeg er overfladisk og innholdsløs, si, men du får det du ser. Jeg gir ingen falske løfter, Kairos.»

Stillheten gjenlød av sjokket han fikk. «Jeg har aldri gitt et løfte jeg ikke har holdt. Da jeg sa meg villig til å gifte meg med deg, lovet jeg broren din å la deg leve standsmessig, og det gjorde jeg. Den dagen vi forlovet oss, lovet jeg deg at jeg skulle gi deg større nytelse enn du noensinne før hadde kjent, og jeg tror at jeg holdt det løftet.»

Jeg sa aldri at jeg elsket deg.

De usagte ordene ble hengende i luften.

Nei, han hadde ikke sagt det. Ikke en eneste gang.

Det hadde bare vært henne. Tåpelige, naive Valentina hadde spunnet drømmer om kjærlighet rundt denne harde mannen.

Hun fant ingen kul i Nikolais hode og sukket lettet. Hodet hans falt inntil brystet hennes, og han sovnet med et snork.

Hårene i nakken hennes reiste seg før Kairos sa noe. «La ham være.»

Hun reiste seg og stakk hendene innunder armene til Nikolai.

«Flytt deg, Valentina.»

Før hun rakk å blunke, slengte Kairos Nikolai opp på skuldrene sine og hevet brynene.

Han hadde båret henne på den måten en gang, etter at hun under en firmatur hadde hoppet ut i et svømmebasseng foran kollegene hans og konene deres fordi han hadde oversett henne hele helgen.

Rasende hadde han kledd av henne og plassert henne i den kalde dusjen. Og da han hadde dradd henne ut av dusjen og tørket henne, hadde raseriet blitt erstattet av lidenskap.

Hun hadde oppført seg selvdestruktivt for å få en reaksjon fra ham.

Hun så vekk da hun så minnet om den natten i øynene hans.

«Nå som den stakkars idioten har oppfylt sin misjon, skal jeg kaste ham over bord?»

«Misjon?»

«Du brukte ham for å gjøre meg sjalu – du lo av vitsene hans, danset med ham og tok på ham for å irritere meg. Nå er det gjort, så du trenger ham ikke mer.»

«Jeg sa jo at Nik er en venn.» Hun så på ham og rødmet. «Og jeg har ikke gjort noe i kveld med deg i tankene. Min verden dreier seg ikke om deg, Kairos. Ikke nå lenger.»

Han slengte Nikolai ned på sengen som en sekk med poteter.

Den lave snorkingen brøt stillheten. Hvis hun ikke hadde vært så oppslukt av de forvirrende følelsene som Kairos hadde vekket, ville det hele vært kjempemorsomt.

Men ingenting kunne trekke tankene hennes bort fra en meter og nittitre centimeter med muskler og maskulinitet. Hun presset fingrene mot tinningene. «Vær så snill å gå nå.»

«Nei, nå har du min fulle oppmerksomhet. Si meg, jobber du virkelig for eskortebyrået, eller var det bare et teatralsk grep for å få meg til å reagere?»

«Spør du om jeg har prostituert meg disse månedene?» Hun ble stolt over hvor rolig stemmen hennes lød når hjertet dundret i brystet.

«Først trodde jeg ikke det. Men ettersom jeg kjenner deg, hvem vet hvor langt du har gått for å sjokkere meg, gi meg en lærepenge og tvinge meg i kne?»

Hun gikk bort til døren og åpnet den. «Kom deg ut!»

«Du kan ikke bli værende her sammen med ham.»

Hun foldet hendene og la hodet på skakke. De brede skuldrene hans sugde luften ut av rommet. «Jeg har gjort som jeg vil og med hvem jeg vil siden jeg forlot deg for ni måneder siden, etter at jeg innså hvilken vits ekteskapet vårt er. Så det er litt sent å spille herskesyk ektemann.»

Hadde hun ikke lovet seg selv at hun ikke ville nedverdige seg til å provosere ham på den måten igjen? Hun ble flau over den skitne insinuasjonen i sine egne ord.

Men hun så den nesten umerkelige ilden i øynene hans og det lille rykket i overleppen. Før ville den lille bristen i selvbeherskelsen hans ha vært en liten seier for henne.

Men ikke nå lenger.

«Da er det bra at jeg ikke trodde på dine lidenskapelige kjærlighetserklæringer, ikke sant, Valentina?» Måten han sa navnet hennes på, sendte en bølge av lengsel gjennom henne. Noe vibrerte i den glatte tonen hans, og munnen fikk et grusomt drag. «Ingen flere patetiske uttrykk for sjalusi. Det blir slutt på å snerre mot og fike til alle kvinner jeg er venner med. Nå kan vi stå på like fot.»

Dios, hun hadde alltid vært en melodramatisk tosk. Men Kairos, hans manglende evne til å føle noe, hans uvillighet til å fortelle henne hva han tenkte og følte – det hadde forverret det. «No, Kairos. Ikke mer av det», sa hun trett.

Hun hadde ikke engang kontanter til en drosje, men om hun hadde lært noe de siste ni månedene, var det at hun kunne overleve. Hun kunne overleve uten designerklær og uten smigeren hun hadde syntes tilkom henne som fashionistaen Milano så opp til. Hun kunne overleve uten Conti-villaen og bilene og den kostbare livsstilen.

Hun grep vesken og mobiltelefonen sin. «Hvis du ikke vil gå, gjør jeg det.»

Han blokkerte døråpningen. «Ikke kledd som en billig hore på jakt etter kunder.»

«Jeg vil ikke …»

«Jeg kommer til å kaste deg over skulderen og stenge deg inne i en lugar.»

Kairos sa ikke et ord han ikke mente. Hvis han så mye som rørte henne …

«Greit. La oss snakke.» Hun slengte vesken fra seg på sengen. «Eller enda bedre: Hvorfor ringer du ikke til advokaten din og får ham til å ta med skilsmissepapirene? Jeg kan undertegne dem med det samme, og så kommer vi aldri mer til å treffes.»

Han så ikke akkurat bestyrtet ut. Men Tina fikk på følelsen at han ble på vakt. Hadde hun overrasket ham? Gjort ham sjokkert?

Hva trodde han det innebar at hun hadde forlatt ham?

Han løsnet mansjettknappen på høyre hånd – en mansjettknapp i platina som hun hadde gitt ham på deres tre måneders bryllupsdag – og skjøv opp skjorteermet.

Forventningen bygde seg opp i henne.

Han strakte venstrehånden mot henne. Ettersom han var venstrehendt, løsnet han alltid den høyre mansjettknappen først. Fingrene på høyrehånden var ikke så gode når det gjaldt finmotorikk. På bryllupsnatten hadde hun lagt merke til at han virket klossete når han prøvde å gjøre ting med dem.

Siden han var et så fysisk perfekt eksemplar av det sterke kjønn, hadde det kommet som et sjokk at fingrene på høyrehånden hans ikke fungerte som de skulle. Da hun spurte ham om han hadde skadet hånden, kysset han henne i stedet. Den andre gangen hun spurte, bare trakk han på skuldrene.

Det var hans vanlige reaksjon når han ikke ønsket å prate.

Hun hadde grepet venstrehånden hans og åpnet mansjettknappen på bryllupsnatten. Og tusen ganger etter det.

Det var ett av hundre ritualer de hadde hatt som mann og kone. Det lå så mye intimitet i en enkel handling. Så mye historikk i en hverdagslig ting.

Tina stirret på de lange fingrene hans med den enkle gifteringen i platina på ringfingeren. Håndflaten var trælete fordi han ikke brukte hansker når han løftet vekter. Det var en sterk hånd, men når han berørte henne på de mest følsomme steder, klarte den å utføre så fjærlette, ømme bevegelser.

Hele kroppen hennes var dekket av et tynt lag med svette.

Dios, hun orket ikke tanken på å ta på ham.

Uten å møte blikket hans gikk hun noen skritt vekk fra ham. «Hvordan skal jeg få deg til å forstå at jeg er ferdig med dette ekteskapet? At min oppførsel ikke lenger blir diktert av behovet for å få deg til å vise at jeg eksisterer?»

Han gliste. «Var det det du gjorde?»

Hun lente seg mot veggen og trakk på skuldrene. «Jeg vil snakke om skilsmisse.»

«Vil du virkelig skilles?»

«Si. Det var ikke et sunt forhold, og jeg vil ikke leve på den måten.»

«Så Leandro har opplyst deg om det fete skilsmisseoppgjøret du vil få.»

«Hva?»

«Din bror sørget for at du ved en eventuell separasjon ville få en stor andel av alt jeg eier. Han insisterte på det.» Skuldertrekningen fremhevet de muskuløse skuldrene. «Kanskje Leandro visste hvor vanskelig det ville bli for hvilken som helst mann å forbli gift med deg.»

«Tror du at det vil såre meg? Leandro …» Stemmen hennes brast, for kløften hun hadde skapt mellom seg og brødrene, gjorde fysisk vondt. «Han praktisk talt oppdro meg, han var glad i meg selv om han kunne ha hatet meg fordi moren vår forlot ham og Luca. Og likevel stengte jeg ham ute fra livet mitt fordi han hadde så lave tanker om meg at han måtte bestikke deg for å få deg til å gifte deg med meg. I forhold til alt jeg har mistet og lært, betyr dette ekteskapet og det jeg måtte få ved dets oppløsning … ingenting.»

Han var borte hos henne på et øyeblikk. Duften av ham nådde henne først. Han hadde ikke berørt henne, og likevel var varmen fra kroppen hans som et kjærtegn.

«Hvordan skal du da få råd til haute couture?»

«Jeg har ikke rørt kredittkortene dine på månedsvis. Jeg har ikke tatt imot en eneste euro fra Leandro og Luca. Selv klærne jeg har på meg, tilhører Nikolai.»

Han lot blikket gli granskende over kroppen hennes. Det prikket i huden, og antydningen til grusomhet i øynene hans fikk henne til å miste pusten. Han nikket mot Nikolai. «Selvfølgelig, halliken din kjøper klær til deg nå.»

«Nikolai er ingen hallik, og han narret meg til å tro at dette bare var et selskap.»

«Jeg må innrømme at bare Valentina Constantinou kan få en smakløs, ettersittende kjole til å se elegant og raffinert ut. Men den evnen er ikke til noen særlig hjelp, er den vel? Paris fikk nok av deg og sendte deg tilbake til Milano etter bare to måneder. Siden det har du slavet for alle i det motebladet. Hentet kaffe til de spydige sosietetsdamene, du som en gang var dronningen deres, løpt ærender i regnet for fotografer og modeller som siklet etter deg i årevis.» Blikket hans gled nedlatende over henne. «Har du fått nok av virkeligheten? Er du klar for å vende tilbake til luksuslivet?»

Hun var ikke overrasket over at han visste hva hun hadde drevet med de siste månedene. «Jeg bryr meg ikke om hvor lang tid det tar. Jeg har tenkt å …»

«Var det derfor du bestemte deg for å prøve deg innen verdens eldste yrke?»

«Det var du som kjøpte meg av Leandro. Hvis noen har gjort meg til hore, var det deg.»

«Jeg beilet ikke til deg under falske forutsetninger. Jeg delte ikke seng med deg i håp om at en god prestasjon ville få meg nærmere stillingen som administrerende direktør for Conti-selskapet.»

Det tentes en ild i øynene hans. Han grep henne, og Tina falt mot ham med et lavt gisp. Harde muskler presset mot brystene hennes og sendte sjokkbølger gjennom henne. «Tro meg, pethi mou, hvis det er én side av ekteskapet vårt vi er enige om, er det seksuallivet.»

Han la en hånd rundt nakken hennes, og et glimt av opphisselse og noe annet vistes i ansiktet hans.

«Det var du som brøt ekteskapsløftet, Valentina. Det var du som lidenskapelig erklærte din kjærlighet, om og om igjen. Det eneste jeg ønsket, var et sivilisert ekteskap. Men som den lunefulle, bortskjemte drittungen du er, dro du din vei fordi din lille fantasiverden hvor du regjerte som dronning og jeg falt på kne for deg, gikk i stykker. Du etterlot deg ikke noe brev. Du fortalte sikkerhetsvakten min at du skulle besøke brødrene dine. Jeg lurte på om du var kidnappet, og ventet på et krav om løsepenger. Jeg så for meg at liket ditt lå på et likhus fordi du hadde vært utsatt for en ulykke. Jeg lurte på om en av kvinnene eller mennene du hadde fornærmet, kunne ha kvalt deg.»

Valentina stirret på ham med hamrende hjerte.

Fingrene hans boret seg så langt inn i huden hennes at hun var sikker på at hun ville få blåmerker. Hun hadde aldri sett ham slik før.

«Inntil Leandro forbarmet seg over meg og informerte meg om at du hadde forlatt meg.»

Tina sank inn mot veggen med en merkelig følelse i magen. Han hadde vært bekymret for henne. Livredd. «Unnskyld. Jeg trodde ikke … Jeg var rasende på deg og Leandro. Jeg hadde akkurat fått vite at jeg ikke var en Conti, men et uekte barn som moren min hadde fått med sjåføren. At du hadde giftet deg med meg som del av en avtale. Du har hatt ni måneder på deg til å oppsøke meg.» De desperate og patetiske ordene plumpet ut av henne.

Alle følelser forsvant fra øynene hans. Han slapp henne og tok et skritt bakover. «Da Leandro fortalte meg hva du hadde gjort, sluttet jeg å tenke på deg. Jeg hadde andre saker – presserende, viktige saker – å ta meg av istedenfor å følge etter min impulsive kone rundt omkring i Europa.»

Et knyttneveslag i hjertet ville ha gjort mindre vondt.

Men dette var bra, sa Tina til seg selv. Hun hadde hatt behov for å ha denne samtalen med ham. Hun hadde trengt å høre disse ordene fra munnen hans. Nå kunne hun slutte å lure på om hun hadde begått en feil.

Om ekteskapet deres fortjente en ny sjanse.

Etter denne kvelden ville hun ikke behøve å treffe ham igjen. Aldri mer høre de hatske ordene. «Bene. Du hadde viktige saker å ta deg av, og jeg fikk nok tid til å tenke igjennom beslutningen min og innse at den impulsive handlingen min hadde vært riktig. Jeg blåser i om du gir meg underholdsbidrag eller ikke, for jeg vil ikke røre det. Jeg har tenkt å bli til noe.»

«Ved å selge deg til russiske investorer? Ved å kle deg som et billig ludder? Innrøm det, Valentina. Det eneste du har oppnådd på ni måneder, er å ende opp med den narren som ønsker å hoppe til køys med deg. Du har ingen talenter. Ingen ferdigheter. Forbindelsene dine var det eneste du hadde av verdi.»

«Det vet jeg. Tro meg, jeg har lært nok for et helt liv de siste ni månedene. Det eneste gode ved dette er at de forbindelsene du trodde jeg ville gi deg som Conti-arving, nå er tapt.»

«Brødrene dine har ikke nektet å ha noe mer med deg å gjøre.»

«Jeg har brutt forbindelsen med dem. Med det livet. Du vil ikke lenger ha noen nytte av meg.»

«Aha, så det er hevnen? Å nekte meg det jeg hadde planlagt å få, ved midlertidig å bryte kontakten med brødrene dine?»

«Du har for stor tiltro både til meg og din rolle i livet mitt. Jeg er glad i brødrene mine. Hver dag borte fra dem skjærer meg i hjertet. Men det er prisen jeg må betale for å kunne se meg selv i speilet.»

Omsider virket det som om hun nådde frem til ham. Likevel sto ubarmhjertigheten skrevet i ansiktet hans. «Dette ekteskapet er ikke over før jeg sier at det er over.»

«Det eneste jeg ønsker, er en signatur på et papirark. Jeg kan si fra meg retten til underholdsbidrag. Jeg vil gjøre hva som helst du ber meg om, for å komme meg ut av dette ekteskapet. Du skrev meg ut av livet ditt da du bestemte deg for ikke å oppsøke meg for ni måneder siden. Jeg var en skuffelse for deg. Så hvorfor la dette trekke i langdrag? Er det bare fordi din maskuline stolthet er såret? Er det fordi jeg nok en gang fikk deg til å miste selvbeherskelsen?»

«Halvparten av det jeg eier, vil uansett bli ditt, om du vil ha det eller ei. Hvis jeg skal betale blodpris for å ha gjort den tabben å la deg leve i dine tåpelige fantasier om evig kjærlighet, for å ha tolerert raserianfallene dine og for gleden ved å dele seng med deg, vil jeg gjerne ha tre måneders ekteskap til, agapita. Og kanskje litt mer av deg for den prisen.»

«Litt mer av meg for den prisen …» hvisket Tina.

Indignert slo hun etter ham. Den lynraske reaksjonen hans lot ikke hånden hennes lande. Med en forsiktighet som sto i motsetning til den sterke kroppen hans, holdt han rundt håndleddet hennes og presset kroppen hennes mot veggen.

Han var så maskulin. De høye stiletthælene hennes oppveide høydeforskjellen. Muskuløse lår befant seg på begge sider av hennes. Det harde brystet streifet brystene hennes og fikk brystvortene til å hardne. Og mot magen hennes … Maledizione, han var i ferd med å bli hard.

Tina ble varm og fuktig mellom lårene. Et klynk unnslapp henne – en desperat bønn om mer. Instinktivt presset hun lårene sammen.

«Jeg har ikke brukt hendene eller munnen engang. Likevel er du våt og klar for meg, ne?»

Hun kjempet for å få kontroll over kroppen. «Som du sa, det er derfor andre menn følger etter meg. Jeg er lidenskapelig og uhemmet i sengen. Min seksuelle appetitt kunne alltid måle seg med din, og den vet vi begge to er umettelig. Du er god i sengen, Kairos. Det var det eneste stedet jeg var lykkelig som din kone.»

Et snev av sinne vistes i øynene hans. «Si meg, gjør enhver annen mann deg like opphisset som dette? Som den tosken som ligger på sengen?» Han vugget med hoftene.

Ereksjonen hans gned mot kjønnsleppene hennes, og hun rykket til.

Nytelsen satte kroppen i brann. Hun kunne føle ham inni seg og så for seg det kontrollerte ansiktsuttrykket hans mens han beveget seg inni henne. Hun lengtet etter at blikket hans skulle bli mykere, og øyeblikkene med den virkelige Kairos, øm og kjærlig, som hun hadde pleid å få et glimt av etter at han hadde fått utløsning.

Og hun hadde fortsatt lyst på ham. Som en valp som har blitt sparket, men likevel kommer tilbake og vil ha mer. Han kysset henne ved kinnbenet. «Jeg har andre anvendelser for deg – i tillegg til å dele seng med deg i noen måneder til.» Hendene hans la seg rundt rumpeballene hennes og dro henne inntil lemmet.

Munnen hans arbeidet seg dovent bortover kjevebenet i retning leppene hennes. «Innrøm nederlaget, Valentina. Det beste alternativet for deg er å være en rik manns trofékone. Aksepter dine begrensninger. Akkurat som jeg gjorde da Luca sto i veien i forbindelse med stillingen som administrerende direktør. Jeg ønsker ikke noe mer av en kone, og hvem vet – kanskje du til og med kan overtale meg til å gi dette ekteskapet en ny sjanse.»

Han var sint fordi hun hadde forlatt ham.

Nei, ikke sint, innså hun.

Han var rasende. Hvert ord og hvert kjærtegn var beregnet på å provosere henne med sin grusomhet. Han viste mer temperament enn hun før hadde opplevd, og gudene skulle vite at hun hadde gjort alt det forferdelige hun kunne komme på, for å provosere ham.

Men han ba henne ikke om å komme tilbake til ham. Han hadde ikke lyst til å gi ekteskapet en ny sjanse.

Nei, det eneste han ønsket, var å trøste sin mannlige forfengelighet. Han ville straffe henne for å ha våget å forlate ham.

Smerten ga henne styrke til å presse seg ut av den sensuelle tåken og nekte seg selv noe hun aldri før hadde klart: berøringen hans.

«Vær så snill, Kairos, slipp meg.»

Han slapp henne med en gang. Med øyne fylt av begjær stirret han på henne som om han ikke kunne fatte at hun kunne sette en stopper for det.

Skjelvende møtte hun blikket hans. «Hva må jeg gjøre for å få deg til å gå med på å skilles og la meg være i fred?»

Han så paff ut, men hentet seg raskt inn igjen. «Tre måneder som min kone.»

«Hvorfor det? Hvorfor trenger du meg nå? Bortsett fra at du vil straffe meg fordi jeg forlot deg?»

«Jeg har en gjeld å betale til Thesevs.»

«Han som plukket deg opp fra gaten og adopterte deg?»

«Ne.»

«Og det trenger du en kone til?»

«Ja. Datteren hans Helena …»

«Skaper problemer i forholdet til ham? Jeg skjønner ikke hvordan din kones nærvær vil hjelpe …» Ordene døde hen, og hun lo hånlig. «Jeg tror jeg forstår. Datteren vil ha deg, og du vil si nei uten å såre noen av dem. Så edelt av deg.»

Han så lettet ut. «Thesevs fortjener intet mindre av meg.»

Oppriktigheten hans rystet Tina. Hun hadde aldri før sett at Kairos hadde følt så sterkt for noen eller noe. Bortsett fra rikdom og makt.

«Dette er den eneste måten du kan få skilsmissen din på, Valentina.»

«Du kan ikke trekke meg inn i livet ditt igjen mot min vilje.»

«Men jeg kan kjempe mot deg i skilsmisseforhandlingene. Jeg kan gjøre livet ditt til det mediesirkuset det virker som om du plutselig avskyr. Og et galt ord eller en gal handling fra meg mot deg vil gjøre brødrene dine rasende på meg og få dem til å blande seg inn i livet ditt. Hvis du virkelig ønsker å klare deg på egen hånd, ville det være forferdelig.»

Tina stirret forbløffet og sint på ham. Hun ønsket ikke å tilbringe et minutt mer sammen med ham, men han ga henne ikke noe valg.

Hun sukket. «Vil du la meg gå når saken er avklart?»

«Når jeg synes at saken er avklart, ja. Ikke før. Jeg advarer deg. Jeg vil ha en perfekt kone. Ingen raserianfall. Ingen dumdristige påfunn. Etterpå vil du kunne dra din vei og føle at du virkelig har fortjent det fete skilsmisseoppgjøret.»

«Og hvis jeg ligger med deg for å fortjene det, vil du virkelig ha gjort meg til en hore, si, Kairos? Vil det sårede egoet ditt bli leget da? For kroppen min vil kanskje være villig, men ikke hjertet mitt.»

Snerringen han svelget, fylte henne med tilfredshet. Valentina smilte for første gang på ni måneder.

Nå måtte hun bare overbevise seg selv om det hun hadde sagt.

Hva må jeg gjøre for å få deg til å la meg være i fred?

Hun ønsket virkelig å komme seg ut av ekteskapet.

Erkjennelsen rystet Kairos som et jordskjelv mens han stirret på den sovende skikkelsen i den bakre kabinen i jetflyet hans.

Han hadde bare tenkt på hvordan han skulle straffe henne når han fant henne. Hvor godt det ville føles å ha henne under seg igjen. Hvordan han skulle provosere henne til hun eksploderte av sinne.

Men det hadde hun ikke gjort.

Jo da, hun hadde mistet selvbeherskelsen et par ganger og svart ham som han fortjente, men det var ingenting mot den Valentina han hadde kjent.

Det var som om han så på en fremmed.

Hvis jeg ligger med deg for å fortjene det, vil du virkelig ha gjort meg til en hore. 

Christos, bare hun kunne se en så uhørt side ved det han hadde foreslått.

Men var det noe rart at hun hadde oppført seg gement når han presset henne opp i sengen sin?

Han burde ha vært uimottakelig for de heftige utfallene hennes etter ti måneder sammen med henne og de beryktede raserianfallene hennes. Han burde ha vært uberørt av stønnene hennes og det å føle kroppen hennes mot sin.

At han ikke var det, forvirret ham.

Hans fysiske behov for henne og bare henne, og det faktum at verken Stella eller de andre kvinnene som ivrig hadde tilbudt ham en plass i sengen sin etter at Valentina forlot ham, hadde virket fristende på ham, kunne han forklare.

Som hun hadde påpekt, var Valentina eksplosiv i sengen. Han hadde blitt svært overrasket da han på bryllupsnatten oppdaget at hun var jomfru.

Til sin store tilfredshet hadde han raskt funnet ut at Valentina var uhyre sensuell. Ikke bare hadde hun entusiastisk sugd til seg alt han hadde lært henne i sengen, men hun hadde vært nysgjerrig når det gjaldt kroppen hans og ivrig etter å gjengjelde all nytelse han hadde gitt henne.

Hun hadde et heftig temperament og tente enda raskere seksuelt, og han hadde nytt å kunne få henne til å eksplodere ved den minste berøring.

Ingen mann kunne klandres for å ha blitt besatt, sånn som han hadde blitt.

Han trengte Valentina, og han skulle få henne. Men smerten i øynene hennes da han hadde kommet med det ene grusomme utsagnet etter det andre i håp om å gjøre henne rasende, sved som et åpent sår i timene etter at han hadde ordnet med reisen til Hellas.

Han burde være glad for at skylappene var fjernet fra øynene hennes. At hun ikke lenger ville se på ham som ridderen på den hvite hesten. Eller mannen som hadde oppfylt alle hennes romantiske fantasier.

Uansett om de ble skilt eller ikke, var det godt at hun omsider hadde fått vite sannheten.

Han hadde ikke plass i livet sitt til ømme følelser eller kjærlighet. Det ville kreve en pris han ikke hadde råd til, uansett hvor rik han var.

Men synet av de store, brune øynene hennes mens han rev henne i filler med ordene sine, plaget ham. Han hadde ikke lagt fingrene imellom, og hun hadde tatt imot kritikken som om hun fortjente den.

Han trodde ikke et øyeblikk at Valentina ville holde fast ved den retningen hun hadde valgt, eller at hun hadde det som krevdes for å gjøre karriere.

Hun var for udisiplinert, for impulsiv og for bortskjemt for det harde arbeidet som krevdes. Men likevel følte Kairos for første gang i sitt liv at han var en drittsekk.

For selv om han visste at hun ville ende opp i sengen hans, selv om han skjønte at noe fundamentalt hadde endret seg i Valentina, og at han var den som hadde forårsaket det, selv om han visste at han kom til å såre henne, klarte han ikke å gå sin vei.

Han kom heller ikke til å beholde henne.

For selv om hun hadde sagt at hun elsket ham, hadde hun bevist at hun var akkurat som alle andre – hun hadde brukt kjærlighet for å manipulere ham og deretter brutt løftet sitt.

Ingen var viktig nok for ham til at han ville ta sjansen på å glemme lærepengen han allerede hadde fått. Kjærlighet var bare et spill.

Til tross for alle kjærlighetserklæringene dine dro du din vei. Du beviste hvor lite ordene dine betyr.

Ordene sved mens Tina såpet seg inn i det lille dusjkabinettet.

Hadde det vært et snev av noe anklagende i Kairos tone?

Hun hadde benyttet hver mulighet til å si at hun elsket ham. Hun hadde gjort seg til latter.

Hvordan våget han å mene at hun hadde gitt opp for lett?

Med et håndkle rundt seg gikk hun ut av badet.

Sengen var dekket av bæreposer fra kjente designere.

Hun holdt ut i nitten sekunder før hun trakk silkepapir ut av en pose og oppdaget en svart bluse og hvite capribukser. Flere bukser og bluser. Hun telte fire kjoler, fra en cocktailkjole til en blekrosa ballkjole. Undertøy i hennes størrelse. Sminke og parfymer.

Behåene var av det merket hun elsket, og vanvittig dyre – nylig hadde hun oppdaget at to av dem ville ha dekket matutgiftene hennes i en måned. Og de var av push-up-typen som hun hadde foretrukket for å gjøre mest mulig ut av de små brystene sine.

Tina sank ned på sengen og fingret med det myke innlegget i en behå. Av en bemerkning han en gang hadde kommet med da de så på en gammel Hollywood-film, hadde hun skjønt at mannen hennes likte store bryster.

Og hennes var skikkelig små. Så som en tosk hadde hun gått berserk med undertøy, særlig behåer, og til slutt hadde det vært mer innlegg i behåen enn kjøtt på kroppen hennes.

En kveld hadde hun gått med en ekstrem push-up-behå i et selskap. Utringningen hadde vært så dyp at brystvortene så vidt var dekket. Kairos hadde eksplodert og kalt antrekket for uanstendig. Det var første gang under ekteskapet deres at han hadde mistet beherskelsen. Han hadde sagt at behovet hennes for å få alle menns oppmerksomhet gjorde henne til den mest overfladiske kvinnen han noensinne hadde møtt. Deretter forlot han selskapet.

Hadde ikke Kairos forstått at hun hadde gått fra det ene vanvittige antrekket til det andre for å få ham til å reagere? For å oppveie det hun trodde hun manglet, for hans skyld? At fra det øyeblikket Leandro hadde presentert henne for ham, hadde hun ikke tenkt på andre menn?

Hvorfor måtte hun gå til sånne ytterligheter for å glede ham?

Hvorfor gjorde hun et så stort nummer ut av at han husket størrelsen på undertøyet hennes av alle ting?

Kairos hadde hjerne som en datamaskin og husket den minste detalj. Det betydde ingenting.

«En utsultet hund ville sett på kjøttrester med mindre lengsel», sa en tørr stemme fra døråpningen.

Tina reiste seg og dro håndkleet lenger opp.

Han hadde skiftet til en grå genser som satt stramt over bicepsene og brystkassen, og mørke jeans som kjærtegnet de muskuløse lårene. Hun måtte svelge sukket som presset på.

«Gamle hunder kan lære nye triks», sa hun.

Han lo. «Jeg tror det i ordtaket heter det motsatte.»

«Jeg vil ikke ha klærne.»

«Du har ikke noe valg. Min kone kan ikke kle seg i klær som hadde passet bedre til en gatepike, eller arvet tøy.» Han grep den utslitte dongerishortsen og den romslige T-skjorten hun hadde lagt frem. «Jøss, du har virkelig gått inn for denne rollen. Du ville ha rynket på nesen over disse klærne for noen måneder siden.»

«Ja, det ville jeg gjort. Men dette er ingen spøk. Det er klær som jeg hadde råd til med min inntekt.»

Han kastet dem fra seg. «Du må se troverdig ut. Tro meg, du kommer til å trenge den beskyttelsen.»

Hun rynket brynene. Beskyttelse mot hva da? «Jeg vil heller diskutere dette etter at jeg har kledd på meg.»

Kairos så på henne med hevede øyebryn. «Er du fortsatt så bluferdig? Jeg har sett, berørt og slikket alle steder på kroppen din.»

Hun glodde sint på ham. «Da var jeg villig til det. Ikke nå lenger.»

«Men jeg kan se deg for meg hvis jeg lukker øynene.» Han lukket øynene og smilte rampete. «Føflekken på den høyre rumpeballen din. Arret på kneet. De silkemyke foldene …»

Hun presset hånden mot munnen hans og hvisket. «Stopp, vær så snill.»

Det glimtet muntert i øynene hans. «Det er ikke alt. Jeg husker lydene du lager, hvordan du hever hoftene når jeg er dypt inni deg. Alt sitter her.» Han banket seg på tinningen. «Det er det første jeg husker når jeg våkner om morgenen med …»

Hun trakk til seg hånden som om hun hadde brent seg. Det humoristiske glimtet i øynene hans brakte henne ut av fatning. «Du eier ikke skam.»

Øynene hans fulgte en vanndråpe fra halsen hennes ned til håndkleet. Han smilte frekt. «Du vet hvordan jeg blir om morgenen.» Han løftet den venstre hånden hennes og rynket brynene. «Hvor er ringene dine?»

«I vesken min.»

Han lette i vesken, gikk tilbake til henne og satte ringene på fingeren hennes. En eske dukket opp et eller annet steds fra.

Hjertet hennes hamret da han tok ut et enkelt gullkjede med et diamantanheng.

Anhenget var formet som en V og var i platina og gull med små diamanter på. Hun hadde sett det i en gullsmedforretning da de for en gangs skyld var på handletur sammen for å kjøpe en gave til niesen hennes Izzie. Det ville ha vært lett for henne å kjøpe det med kredittkortet sitt.

Men hun hadde allerede begynt å forandre seg da.

Klær, sko og smykker hadde begynt å miste sin tiltrekningskraft, for hun hadde innsett at de ikke hadde noen betydning for hvordan den reserverte ektemannen så på henne.

Og likevel hadde han lagt merke til at hun hadde betraktet det.

Hun møtte blikket hans. «Jeg … jeg har mange ekte smykker jeg kan bruke. Jeg orker ikke tanken på falske gaver.»

«Jeg kjøpte det til deg. Du kan like gjerne bruke det.» Han festet det rundt halsen hennes. «For mitt vedkommende kan du kaste det når vi er ferdige med dette.»

Varmen bygget seg opp i Tinas bryst. «Når?»

Fingrene hans ble værende ved nakken hennes og rettet på kjedet. «Når hva da?»

«Når kjøpte du det?»

«Mens du ventet utenfor i bilen. Jeg hadde tenkt å gi det til deg på vår ti måneders bryllupsdag.» Han lo, men Tina kunne merke noe unnskyldende og til og med sinne. «Jeg føler meg som en tosk bare ved å si det.»

«Men hvorfor kjøpte du det?» Magen hennes slo kollbøtte over avsløringen. «Du kalte meg en sentimental, liten tosk når jeg ga deg gaver på bryllupsdagen. Et barn som feirer alt mulig.»

«Kanskje du til slutt klarte å forandre meg. Men så forlot du meg to dager etter handleturen, så kanskje det var bra at jeg ikke endret meg for mye.» Han så vekk.

Denne gangen var det ingen tvil om at han var sint og bitter over at hun hadde forlatt ham og mistet troen på ekteskapet deres. Hun måtte ha forandret ham litt hvis han hadde tenkt å gi henne en gave den dagen.

Men han hadde bare avskrevet henne. Han hadde ikke oppsøkt henne før han trengte henne. Det måtte hun huske.

«Klærne, skoene, alt skal beholdes.» Han gikk noen skritt vekk fra henne. «Jeg vil ha den flotte, elegante Valentina. Den beundrende, kjærlige konen.»

«Jeg kan ikke tvinge frem den siste delen.»

«Så lat som om du er det. Du gjorde jo det i månedsvis. Trenger du noe mer?»

«Behåer.» Hun sa det første som falt henne inn mens tankene surret rundt. Hadde han brydd seg litt om henne? Hadde han kjøpt halskjedet for å glede henne?

Skjulte det ydmykende forslaget om at hun kunne overtale ham til å prøve på nytt, et hint om hva han ønsket?

«De jeg har, er i bomull og vil synes …»

«Det er noe jeg ikke vil at andre enn jeg skal se.» Han så på de nye behåene. «Jeg fikk assistenten min til å bestille de der fra butikken du brukte en formue i.»

Hun sukket, for hun likte at pushup-behåer fikk brystene hennes til å se store ut. Nei, det hun likte, var at de hadde fått henne til å tro at han ville like henne bedre. «De der … passer ikke lenger.»

Blikket hans flyttet seg til brystet hennes. Den frekke djevelen! «Jeg kan ikke se det på grunn av håndkleet.»

Hun grep en penn og en notisblokk og skrev ned størrelsen sin. «Ingen innlegg, ingen løfteeffekt. Det eneste du kommer til å få, er de små puppene mine som naturen har skapt dem», mumlet hun for seg selv.

Han lo. Hun så opp og skjønte for sent at han hadde stått for nær.

Han stirret på henne som om hun hadde fått horn. «Hva?»

Hun klistret et falskt smil rundt munnen. «Fornuften min vendte tilbake for ni måneder siden. Jeg gleder meg til de neste tre månedene er over.»

Han så bister ut. «Heldigvis kjenner jeg deg godt nok til ikke å stole på det som kommer ut av den vakre munnen din.»

Det gikk kaldt nedover ryggen hennes, men hun lot det ikke vises i ansiktet.

Noen måneder til i sengen min …

En rik manns trofékone …

Kairos kom aldri til å se på henne som noe annet.

Hun hadde sett hvordan han hadde oppført seg mot svigerinnen hennes Sophia, en av hans eldste venner. En kvinne han hadde fridd til før han hadde bestemt seg for Tina.

Sophia var den smarteste kvinnen Tina kjente. Kairos hadde respekt for henne. Selv Leandros kone Alexis hadde Kairos respekt for.

De to kvinnene var så forskjellige, og likevel hadde de en ting til felles.

De var suksessrike kvinner ved egen fortjeneste – sterke og selvstendige og absolutt i stand til å hevde seg overfor de mektige brødrene hennes.

Det var det Tina ønsket å bli. Det var det hun ønsket å se i øynene hans når han så på henne.

Hvis han skulle erte og plage henne i tre måneder, ville hun oppnå hans respekt. Hun ville få sin egen form for hevn ved å lykkes over hans villeste forventninger.

Hun skulle minne ham på hva han ga på båten. Og først da, når hun hadde tvunget ham i kne, ville hun gå sin vei. Selv hennes machiavelliske bestefar, Antonio, som bare hadde akseptert henne etter press fra Leandro, kunne ikke nektet for at hun nå var en beregnende Conti.

Hun snudde seg mot Kairos. «Jeg har tenkt på avtalen vår siden i går kveld. Jeg har noen få betingelser.»

Neseborene hans utvidet seg. «Du har ikke anledning til å forhandle.»

Hun smilte. Hun var ikke en Conti av fødsel, men de stolte og mektige brødrene hennes hadde oppdradd henne til å bli en. «Jeg er ikke stupido. Du oppsøkte meg fordi du trengte meg. Så jeg vil forhandle, og du skal lytte til meg.»

«Hva er betingelsene dine?»

«Du hadde rett i at motebransjen er for jævlig. Karrieren min utviklet seg ikke i det hele tatt på de ni månedene. Jeg vil at det skal bli kjent at vi er sammen igjen. Jeg vil ha navnene og telefonnumrene til alle forretningsforbindelsene dine. Og jeg vil at du skal støtte meg.»

«Jeg er en respektert forretningsmann. Jeg vil ikke la navnet mitt bli brukt til å gi tyngde til et lite gjennomtenkt prosjekt som sikkert kommer til å skape vanskeligheter for meg og gå dukken i løpet av noen få måneder. Hvis du vil ha pengene mine, må du vente til skilsmissen er i orden.»

«No! Ikke penger. Jeg vil ha tilgang til de rike vennene dine og konene deres. Eller elskerinnene deres. Fortell dem at det er sånn din naive, impulsive kone fordriver tiden i det meningsløse livet sitt. Jeg blåser i hva du sier til dem. Jeg må sette sammen en portfolio og ordne med fotografering. Så må jeg få spredd ryktet om at jeg tilbyr mine tjenester som stylist for alle som er kjente, har status og penger.»

«Stylist?»

«Si. Hvis du skal bruke meg, vil jeg bruke deg også. I det minste snakker vi omsider samme språk.»

«Og hvilket språk er det?»

«Forretningsspråket. Du gjør aldri noe uten at du har fordel av det. Ekteskapet vårt har i det minste lært meg én nyttig ting.»

«Du spiller et farlig spill ved å slenge beskyldninger mot meg. Det er begrenset hva jeg tåler.»

«Jeg gjør ikke noe for å provosere deg. For første gang i mitt liv bruker jeg hodet. Jeg har tatt en titt under overflaten min, og jeg likte ikke det jeg så. Du har fått meg til å se virkeligheten i øynene, og det kommer jeg alltid til å være takknemlig for.»

«Vil du skilles fordi du er takknemlig?»

«Det at jeg har forstått hva som var galt med meg, betyr ikke at du hadde rett, gjør det vel? Jeg vil aldri mer gi deg makt over meg.»

Hun hadde aldri kledd seg naken foran ham, for hun hadde syntes at kroppen hennes var ikke var pen nok – ikke som han foretrakk.

Eller kanskje hun hadde ønsket å være perfekt for å gjøre ham til lags – perfekt hår, perfekt kjole, perfekt holdning.

Det hadde ikke ført henne nærmere ham.

Mens hun holdt pusten, fant hun frem undertøy. Med ryggen til ham slapp hun håndkleet. Hun hørte at han pustet ut. På en eller annen måte klarte hun å få på seg trusen og behåen.

Blikket hans brant i huden hennes som om han strøk fingrene over den. Men hun var fast bestemt på gjennomføre dette for å bevise overfor ham at han ikke alltid kom til å ha overtaket. Hun tok på seg en capribukse og en hvit silketopp.

Med hodet høyt hevet gikk hun ut i hovedkabinen mens hjertet hamret øredøvende.

Hun måtte bevise for ham at hun var sterk. Når de tre månedene var over, ville hun ha oppnådd hans respekt, og da kunne hun dra sin vei.

